แม่บ้าน BeNeat กับเทคนิคพิชิตใจคุณลูกค้า เพื่อให้มีงานเข้ามาแบบไม่ขาดสาย

สวัสดีค่ะ แพทตี้เองนะคะ หลังจากบทความแรกที่ได้แชร์เทคนิคต่างๆ ในการต่อรองคุณลูกค้า เพื่อลดอัตราการปฏิเสธงานไปแล้ว (ใครยังไม่อ่านรีบไปตามเก็บด่วนที่ https://beneat.co/declining-booking ) รอบนี้แพทตี้อยากจะมาแชร์เทคนิคการเพิ่มยอดการจอง

เอ๊ะ!!? อะไรยังไง ทำได้ด้วยเหรอ … มาค่ะ จะเม้าท์แบบหมดเปลือกเลยค่ะ ว่าคุณแม่บ้านมือโปรที่คิวงานแน่นยิ่งกว่าดาราระดับซุปเปอร์สตาร์เมืองไทยท่านนี้ (ขออนุญาตสงวนนามนะคะ แต่ก็ท่านนี้แหละที่แพทตี้ไปสืบข้อมูลมาให้)

เธอมีกลเม็ดเคล็ดลับในการนำเสนอคุณลูกค้าที่ไปให้บริการ ให้จองใช้บริการอย่างต่อเนื่องได้อย่างไร แถมยังมีวิธีการโปรโมทตัวเองโดยไม่ต้องออกตัวแรงเว่อร์ด้วยค่ะ

ไม่เห็นยากตรงไหน!! กับขั้นตอนงานที่ใช้มัดใจคุณลูกค้า

ก่อนจะไปเม้าท์เรื่องเทคนิคการขาย แพทตี้มิอาจอดใจถามเทคนิคการปฏิบัติงานที่คุณแม่บ้านมือโปรท่านนี้ใช้เป็นแนวทางอย่างเหนียวแน่น แน่นปึ้กๆ จนลูกค้าติดอกติดใจกันเกรียวเลยทีเดียวค่ะ

ก็คิวยาวจนคุณลูกค้าประจำหลายๆ ท่านหาช่องว่างจองงานแทบไม่ได้ เธอก็กรุณาแพทตี้มากๆ บอกแบบไม่มีหวงไม่มีกั๊กว่าก็ไม่ได้มีอะไรซับซ้อน ที่สำคัญๆ น่ะ เธอจะเน้นเรื่องการติดต่อสื่อสารตั้งแต่กดรับงานจนกดเช็คเอาท์ และเธอจะให้ความสำคัญกับรายละเอียดงานมากๆ

อันดับสองคือความตรงต่อเวลาค่ะ เพราะเธอถือว่าที่คุณลูกค้าจองงานมาเป็นการซื้อเวลาการให้บริการทำความสะอาด ดังนั้นการให้บริการตามเวลานัดหมายจึงมีความสำคัญไม่น้อยเลย และเธอจะเคร่งครัดมากในการไปถึงสถานที่นัดหมายก่อนเวลาเล็กน้อยและให้บริการคุณลูกค้าจนครบเวลา แถมบางทียังใจดีเผื่อๆ เก็บรายละเอียดงานเล็กๆ น้อยๆ ให้คุณลูกค้าได้ปลื้มปริ่มหัวใจ

ที่สำคัญอีกประการหนึ่งคือหัวใจการให้บริการ แพทตี้ขอปรบมือรัวๆ ดังๆ เป็นกลองสะบัดชัยเลยค่ะ เธอบอกว่าต้องบริการด้วยใจ และต้องตั้งมั่นในปณิธานอันแรงกล้าว่าต้องบริการให้เป็นเลิศที่สุด เธอจึงไม่เคยวิตกกังวลว่าจะมีสิ่งใดขาดตกบกพร่อง งานแก้งานเคลมเหรอ? ไม่ได้แอ้มเธอหรอกค่ะ อุ้ต้ะ!! เอามือทาบอกอย่างชื่นชมค่ะ

อยากให้คุณลูกค้าจองเราอีกจังเลย ทำไงดีหนอ?

เมื่อคุณแม่บ้านมือโปรท่านนี้ได้ออกแรงให้บริการทำความสะอาดกับคุณลูกค้าไปแล้วอย่างสาแก่ใจ อุ๊ย!! อย่างสุดฝีมือค่ะ อิอิ แล้วเธอจะปล่อยให้โอกาสหลุดไปดังว่าวที่สายป่านขาดลอยก็กระไรอยู่ โครงการอ่อยทั่วไทยก็มาสิคะ!! เอ๊ะ แต่จะอ่อยคุณลูกค้าอย่างไรไม่ให้แลดูน่าเกลียด

แพทตี้ไม่ต้องอ้อมค้อมละ ถามตรงๆ เลยค่ะ ไหนคะ บอกมาซิว่าคุยกับคุณลูกค้ายังไง เธอบอกว่าวลีเด็ดที่ใช้ออดอ้อนคุณลูกค้าคือ …

“คุณลูกค้าคะ คุณแม่บ้านได้ให้บริการเรียบร้อยแล้วค่ะ หากมีสิ่งใดขาดตกบกพร่องคุณลูกค้ากรุณาแจ้งหรือให้คำแนะนำค่ะ คุณแม่บ้านจะได้ปรับปรุงการให้บริการให้ดียิ่งขึ้นในครั้งต่อไป (เปิดช่องทางให้ตัวเองไว้ก่อนละ หุหุ) หรือหากมีส่วนใดต้องแก้ไขหรือเก็บรายละเอียด คุณแม่บ้านยินดีให้บริการเพิ่มเติมนะคะ และหากคุณลูกค้ากรุณาและต้องการใช้บริการคุณแม่บ้านอีก คุณลูกค้าสามารถทำการจองคุณแม่บ้านได้โดยตรงที่ www.beneat.co/cleaner/… ซึ่งเป็นลิ้งค์ตรงไปยังหน้าร้านของคุณแม่บ้านค่ะ (มาตรงๆ เลยค่ะคุณลูกค้าขา ไม่ต้องมองคุณแม่บ้านท่านอื่นนะคะๆ)”

และเธอไม่เคยลืมกล่าวขอบพระคุณในความกรุณาที่คุณลูกค้าทุกครั้ง … ใช่ค่ะ อันนี้แพทตี้เห็นว่าดี เห็นว่างาม ไปลามาไหว้ใครๆ ก็รักก็เอ็นดูค่ะ

อยากมีคุณลูกค้าใหม่ๆ เพิ่มอีก จะไปตามหาได้ที่ไหน

ไหนๆ ก็ไหนๆ เมื่อมัดใจจนคุณลูกค้าเป็นลูกไก่อยู่ในกำมือแล้ว คุณแม่บ้านมือโปรก็ได้ชี้แนะแพทตี้ว่าอย่ามัวแต่เขินอายค่ะ เราเป็นคุณแม่บ้านยุคใหม่ต้องกล้าแสดงออกให้สมบทบาทและไม่ต้องใช้แสตนอินด์ค่ะ ถ้ามัวแต่อ้ำๆ อึ้งๆ จนพลาดโอกาสก็จะเป็นที่น่าเสียดายมิใช่น้อย

โครงการฝากประชาสัมพันธ์ก็ต้องมา!! เธอบอกว่าจงใช้คุณลูกค้าเป็นเครื่องมือทำมาหากินค่ะ ก่อนกล่าวคำอำลา เธอก็ใช้วาจาออดอ้อนให้คุณลูกค้าช่วยบอกต่อ มีโบรชัวร์ฝากโบรชัวร์ มีนามบัตรฝากนามบัตร สี่ซ้าห้าหกใบก็ฝากไปเถอะค่ะ ถ้าบริการดีเสียอย่าง ไยคุณลูกค้าจะไม่เมตตาช่วยเราทำมาหากินล่ะคะท่านผู้ชม!?

เธอบอกเลยว่าเธอได้คุณลูกค้าใหม่ๆ มาจองงานเพิ่มในระบบอีกหลายท่านเพราะคุณลูกค้าช่วยประชาสัมพันธ์ต่อให้ แพทตี้อุทานเบาๆ ว้าววววววววว…แค่นี้เองเหรอคะ

ส่วนเทคนิคอื่นๆ ที่เธอแนะนำเพิ่มเติมเพื่อหาคุณลูกค้าเพิ่ม ก็อย่างเช่น มีเวลาว่างๆ เธอก็จะโพสต์รูปประชาสัมพันธ์ในหน้าเฟซตัวเองบ้าง แชร์โปรไฟล์ตัวเองลงตามกลุ่มเฟซบุคบ้าง และบางครั้งที่รับงานจากคุณลูกค้าคอนโดก็จะทำทีเผลอหย่อนๆ นามบัตรไว้ในกล่องเมลล์ของผู้เช่าอื่นบ้างค่ะ

โอ้โห…เป็นอย่างไรบ้างคะ สำหรับเทคนิคดีๆ ที่นำมาฝากในครั้งนี้ คุณแม่บ้านมือโปรท่านนี้ยังฝากถึงคุณแม่บ้านบีนีททุกท่านเลยว่าไม่มีหวง ลองใช้เทคนิคเหล่านี้กันได้เต็มที่ไม่ต้องอั้นค่ะ ลูกค้ายิ่งเพิ่มยิ่งดีค่ะ จะได้เป็นคุณแม่บ้านคิวทองกันทุกท่าน ส่วนท่านใดมีเทคนิคใหม่ๆ ก็สามารถนำมาแชร์กันได้นะคะ สำหรับวันนี้…ขอบพระคุณที่ติดตามกันนะคะ ขอตัวไปแจกนามบัตรคุณลูกค้าก่อนล่ะนะคะ สวัสดีค่ะ